
          Nr.23/171/2003

AVIZ

asupra proiectului de Lege pentru aprobarea Ordonanţei Guvernului nr.86/2003 privind reglementarea unor măsuri în materie financiar-fiscală



În conformitate cu prevederile Regulamentului Camerei Deputaţilor, Comisia pentru industrii şi servicii a fost sesizată, cu adresa nr.499 din 2 septembrie 2003, pentru aviz la Comisia pentru buget, finanţe şi bănci, cu proiectul de Lege pentru aprobarea Ordonanţei Guvernului nr.86/2003 privind reglementarea unor măsuri în materie financiar-fiscală.



Potrivit prevederilor art.60 din Regulamentul Camerei Deputaţilor, Comisia pentru industrii şi servicii a analizat propunerea legislativă în şedinţa din data de 16 septembrie 2003.



În urma dezbaterilor, membrii comisiei au hotărât, cu unanimitate de voturi, avizarea favorabilă a proiectului de lege cu următoarele amendamente:



- la Secţiunea 2: Sistemul de antrepozitare fiscală, să fie eliminată persoana fizică ca antrepozitar autorizat deoarece contravine prevederilor Legii nr.507/2002 privind organizarea şi desfăşurarea unor activităţi economice de către persoane fizice; legislaţia în vigoare nu prevede obligaţia persoanelor fizice de a ţine evidenţele solicitate de legislaţia fiscală română şi, de asemenea, Legea nr.507/2002 nu permite ca persoanele fizice să folosească mână de lucru salariată şi stipulează că persoanele fizice străine nu pot fi autorizate pentru a desfăşura activităţi economice;



- să se prevadă în mod expres abrogarea Ordonanţei de urgenţă a Guvernului nr.30/2003 pentru instituirea unor măsuri speciale privind producţia, importul şi comercializarea uleiurilor minerale începând cu data de 1 ianuarie 2004 când se instituie sistemul de antrepozitare fiscală; în caz contrar, după 1 ianuarie 2004 rămâne în vigoare şi Ordonanţa de urgenţă a Guvernului nr.30/2003 ceea ce va conduce la confuzii şi interpretări subiective ale legilor în vigoare; 



- la art.14, garanţia financiară prevăzută a fi depusă să fie cuantificată prin legea de aprobare a Ordonanţei Guvernului nr.86/2003 şi nu prin norme, aşa cum este cuantificată şi suma pentru cantitatea de produse accizabile depozitate la art.12 lit.a).



De asemenea, având în vedere explicaţiile neconcludente furnizate de reprezentanţii Ministerului Finanţelor Publice, vă rugăm insistent să amânaţi dezbaterea pe fond a proiectului de Lege pentru aprobarea Ordonanţei Guvernului nr.86/2003 privind reglementarea unor măsuri în materie financiar-fiscală până la apariţia normelor metodologice de aplicare a prevederilor secţiunii privind sistemul de antrepozitare fiscală, care ar trebui să fie înainte de 30 septembrie 2003, cu atât mai mult cu cât termenul de depunere al raportului pentru proiectul de lege menţionat este 2 octombrie 2003.

                 PREŞEDINTE,                                            SECRETAR,

                   István Antal                                              Aurelia Vasile

Expert,

Silvia Vlăsceanu

